Asia T-242/17

SC

vastaan

Eulex Kosovo

Kumoamis- ja vahingonkorvauskanne – Välityslauseke – Yhteinen ulko- ja turvallisuuspolitiikka – Euroopan unionin kansainvälisten operaatioiden henkilöstö – Perättäiset määräaikaiset palvelussopimukset – Sisäinen kilpailu – Valintalautakunnan puolueettomuus – Määräaikaisen työsopimuksen uusimatta jättäminen – Kanteen luonnehtiminen osittain uudelleen – Sopimussuhteeseen perustuva vastuu – Sopimussuhteen ulkopuolinen vastuu – Aineellinen ja aineeton vahinko – Kanne, jonka tutkittavaksi ottamisen edellytykset osittain selvästi puuttuvat ja joka on osittain selvästi täysin perusteeton

Tiivistelmä – Unionin yleisen tuomioistuimen määräys (yhdeksäs jaosto) 19.9.2018

Kumoamiskanne – Kannekelpoiset toimet – Toimet, joilla on sitovia oikeusvaikutuksia – Päätös, jolla kantajalle ilmoitetaan tämän epäonnistumisesta unionin kansainvälisen operaation sisäisessä kilpailussa ja hänen työsopimuksensa uusimatta jättämistä koskeva päätös, ovat kannekelpoisia toimia – Toimenpiteet, joilla saadaan aikaan tällaisia vaikutuksia, jotka jäävät asianosaisten välisen sopimussuhteen ulkopuolelle ja edellyttävät sopimuspuolena olevalle toimielimelle sen hallintoviranomaisen asemassa myönnetyn julkisen vallan valtaoikeuksien käyttämistä

Tuomioistuinmenettely – Kanteen oikeudellinen perusta – Kanteen oikeudellisen perustan valitsemisen kuuluminen kantajalle eikä unionin tuomioistuimille – SEUT 272 artiklan perusteella nostettu kanne – Kanne, jonka tueksi on esitetty unionin oikeussääntöjen rikkomiseen perustuvia kanneperusteita ja jossa vaaditaan päätösten kumoamista – Unionin tuomioistuimet voivat luonnehtia kanteen uudelleen

Euroopan unionin tuomioistuimen perussäännön 21 artiklan ensimmäisen kohdan, jota kyseisen perussäännön 53 artiklan ensimmäisen kohdan nojalla sovelletaan myös oikeudenkäynnissä unionin yleisessä tuomioistuimessa, ja unionin yleisen tuomioistuimen työjärjestyksen 76 artiklan d ja e alakohdan mukaan kannekirjelmässä on mainittava oikeudenkäynnin kohde sekä perusteet ja perustelut, joihin asiassa vedotaan, ja yhteenveto kyseisistä perusteista sekä kantajan vaatimukset. Näiden mainintojen on oltava riittävän selkeitä ja täsmällisiä, jotta vastaaja voi valmistella puolustuksensa ja jotta unionin yleinen tuomioistuin voi tarvittaessa ratkaista kanteen tukeutumatta muihin tietoihin. Oikeusvarmuuden ja hyvän oikeudenhoidon takaamiseksi kanteen tutkittavaksi ottamisen edellytyksenä on, että ne olennaiset tosiseikat ja oikeudelliset seikat, joihin kantaja perustaa vaatimuksensa, käyvät ilmi ainakin pääpiirteittäin itse kannekirjelmän tekstistä, kunhan ne on esitetty johdonmukaisesti ja ymmärrettävästi. Siltä osin kuin erityisemmin on kyse asianosaisten vaatimuksista, on korostettava, että niissä määritellään oikeudenkäynnin kohde. Tämän vuoksi on tärkeää, että niissä nimenomaisesti ja mahdollisimman selvästi ilmaistaan asianosaisten vaatimukset. (ks. 24 ja 25 kohta)

Ks. tuomion teksti. (ks. 26 kohta)

Kantajan tehtävä on valita kanteensa oikeudellinen perusta eikä unionin tuomioistuinten tehtävänä ei ole itse valita asianmukaisinta oikeudellista perustaa. SEUT 272 artiklan perusteella nostetussa kanteessa, jossa vaaditaan unionin elinten tai järjestöjen päätösten kumoamista ja jonka tueksi kantaja ei ole esittänyt mitään sopimuksen määräystä koskevaa kanneperustetta tai väitettä, vaan esittää kumoamisperusteita saadakseen todetuksi, että riidanalaisissa päätöksissä on hallinnollisiin säädöksiin liittyviä virheitä, on katsottava, että kyseistä kannetta on pidettävä SEUT 263 artiklan perusteella esitettynä kumoamisvaatimuksena. (ks. 27, 43 ja 46 kohta)

Toimet, jotka liittyvät sopimusoikeudelliseen asiayhteyteen, josta niitä ei voida erottaa, ovat sopimusperusteisia. Sitä vastoin silloin, kun toimenpiteellä on tarkoitus saada aikaan sitovia oikeusvaikutuksia, jotka jäävät asianosaisten välisen sopimussuhteen ulkopuolelle ja edellyttävät sopimuspuolena olevalle toimielimelle sen hallintoviranomaisen asemassa myönnetyn julkisen vallan valtaoikeuksien käyttämistä, kyseisestä toimenpiteestä nostettavan kanteen on perustuttava SEUT 263 artiklaan. Tältä osin päätös järjestää unionin kansainvälisessä operaatiossa sisäinen kilpailu on hallintotoimi, eikä se perustunut kantajan ja operaation, jonka palveluksessa hän työskenteli, väliseen työsopimukseen. Tästä seuraa, että päätös, jolla kantajalle ilmoitettiin tämän epäonnistumisesta tällaisen unionin kansainvälisen operaation sisäisessä kilpailussa ja jonka teki tämän sisäisen kilpailun valintalautakunta, on yhtäältä erotettavissa kyseisestä työsopimuksesta, ja toisaalta se on toimi, josta voidaan nostaa kumoamiskanne, koska sillä on tarkoitus saada aikaan sitovia oikeusvaikutuksia, jotka jäävät asianosaisten välisen sopimussuhteen ulkopuolelle ja edellyttävät unionin kansainväliselle operaatiolle sen hallintoviranomaisen asemassa myönnetyn julkisen vallan valtaoikeuksien käyttämistä. (ks. 36 ja 39–42 kohta)

Ks. tuomion teksti. (ks. 58 kohta)

SEUT 340 artiklan toisessa kohdassa tarkoitettu unionin sopimussuhteen ulkopuolinen vastuu sen elinten lainvastaisesta toiminnasta syntyy ainoastaan, jos seuraavat edellytykset täyttyvät: toimielimen moitittu toiminta on lainvastaista, vahinko on tosiasiallisesti syntynyt ja toiminnan ja väitetyn vahingon välillä on syy-yhteys. SEUT 340 artiklan toisessa kohdassa asetettu syy-yhteyttä koskeva edellytys koskee sitä, että toimielinten menettelyn ja vahingon välillä on riittävän suora syy-yhteys, joka kantajan on näytettävä toteen. (ks. 58 ja 61 kohta)